Селска радост
Отлитат птици през горите,
окапват жълтите листа;
а там високо над скалите
полека влачат се мъглите – 
пристъпва бавно есента.

От рано в улиците пеят 
коли с отбрани семена – 
отиват хората да сеят,
че скоро бури ще вилнеят
над заледената страна.

Тогава всеки ще почива
и радостен ще бъде той,
защото бащината нива
на топло в пазвата си скрива
надежди хубави безброй.

Стихотворения